**НАРОДНА КЊИЖЕВНОСТ**

**Обнови...**

Народна или усмена књижевност настала је у давној прошлости, у народу. Њу стварају даровити појединци чија се имена губе у народу; преноси се с колена на колено, из краја у крај, из века у век – њен чувар је народ, колектив.

Народна књижевност изражава снове, хтења, идеале, сећања на прошлост и велике догађаје и јунаке. У народној књижевности је сачуван однос човека према природним појавама, богу, лепоти, породици... Народна књижевност је и променљива (траје у народу, али се и мења),

Према облику у коме се јавља, народна књижевност се дели на: ПОЕЗИЈУ, ПРОЗУ и КРАТКЕ НАРОДНЕ ФОРМЕ (умотворине).

Народна поезија се дели на: ЛИРСКЕ, ЕПСКЕ и ЕПСКО – ЛИРСКЕ песме.

**Епске песме:**

* Име су добиле од грчке речи епос – говор, прича
* Настале су у старим, ратничким временима
* Певају о догађајима и личностима (јунак је носилац општих схватања и идеала – он је народни и епски јунак), а ту је и место где се радња одиграва
* Певали су их и преносили гуслари, због чега су познате и као гусларске или мушке песме (тако их је назвао сам Вук Караџић)
* Према дужини стиха, епске песме се деле на: песме кратког стиха (**десетерачке**) и песме дугог стиха (**бугарштице**)
* Према тематици и личностима (да ли су познате историји или не), епске песме се деле на: **неисторијске и историјске песме**.

**Историјске песме**

У историјским песмама су опевани догађаји и личности већ познати историји, мада у њима не мора да буде све историјско. Све историјске песме су груписане око неке теме – догађај, раздобље, личност. Једна група (или круг) песама чини један циклус. У нашој народној епској поезији познати су циклуси (кругови) историјских песама:

* Преткосовски циклус ( песме о Немањићима и Мрњавчевићима)
* Косовски циклус
* Песме о Краљевићу Марку
* Покосовски циклус
* Хајдучки циклус
* Ускочки циклус
* Песме о ослобођењу Србије и Црне Горе од Турака

**ЕПСКЕ ПЕСМЕ КОСОВСКОГ ЦИКЛУСА**

Косовски циклус епских песама обухвата песме у којима је опеван ток и исход сукоба турске и српске војске на Косову пољу на Видовдан, 28. јуна 1389. године. Ове песме спадају међу уметнички најуспелија остварења наше народне епике. Оне су су најсложеније и најпотресније епске песме и све говоре посредно или непосредно о Косовском боју, везују се за исте ликове, а временски су ограничене на кратак период пре боја, за време боја и након њега. **У песмама косовског циклуса доминирају два главна мотива дата у контрасту**: мотив херојске погибије и мотив издаје. По схватању народног певача сви који су изгинули на Косову пољу су српски хероји, док они који су бој преживели су издајници српског рода. Основу предања овог циклуса чине херојски подвиг Милоша Обилића и издаја Вука Бранковића. Народни певачи су кривицу за пораз свалили на Вука који је био владар Косова. У њиховим очима Вукова кривица је потицала из чињенице да је остао жив, док су сви остали српски јунаци изгинули у борби. Песме које чине овај циклус су тематски чврсто повезане. Деле се на три групе: песме пре, за време и после Косовског боја. Главни јунаци косовске драме су кнез Лазар Хребељановић и Милош Обилић. На другој страни је Вук Бранковић, ког народни певач приказује као издајника. Познате песме косовског циклуса су: Косанчић Иван уходи Турке, Кнежева вечера, Кнежева клетва, Цар Лазар и царица Милица, Пропаст царства српскога, Косовка девојка, Смрт мајке Југовића...

**Кнежева вечера**

**Књижевни род**: епика

**Књижевна врста**: епска песма косовског циклуса

**Место и време одвијања радње**: Крушевац, ноћ уочи битке на Косову

**Тема:** Сумња кнеза Лазара у његовог најбољег и највећег витеза Милоша Обилића, сукоб ове две централне личности косовског боја, Милошев завет и претња Вуку Бранковићу

**План (композиција):**

* „Славу слави српски кнез Лазаре...“
* „Цар узима златни пехар вина, па говори...“
* Милош Обилић узвраћа:“Ја невјера никад нисам био...“
* Зарицање Милоша Обилића

Ова кнежева вечера подсећа на тајну вечеру Исуса Христа, на којој је окупио апостоле, своје верне пратиоце и указао да ће га неко од њих издати, а цела песма је постављена као драмска сцена.

Разговор о песми

На почетку песме набројани су сви јунаци који су на вечери и којима кнез Лазар наздравља. Заплет почиње када се кнез Лазар обрати Милошу Обилићу и када отворено исказује своју сумњу да ће га Милош издати у боју, на шта храбри јунак бурно реагује, казавши да издајник кнезу “ сједи уз кољено “, алудирајући тиме на Вука Бранковића. Кулминација настаје када Милош даје заклетву да ће у боју убити турског султана Мурата, а ако се врати жив из боја, убиће и издајника, Вука Бранковића.

Представљање Милоша Обилића и Вука Бранковића су најупечатљиви делови ове песме. Они су представљен као супротности. Пошто је Милош погинуо на Косову пољу, а Вук Бранковић је извукао живу главу, на тој историјској чињеници се изградила легенда о издаји, тако да су, пре него што су историчари доказали супротно, **мотив издаје** и Вук Бранковић као негативан јунак и издајник, ушли у народну књижевност.

**Сазнај више**

\* **Клетва, заклетва и здравица** веома су стари усмени облици засновани на веровању у магијску моћ изговорене речи.

\* Као кратка народна умотворина, **ЗДРАВИЦА** се често јавља у српским народним песмама. У народној традицији здравице су казиване у свечаним приликама: о Божићу, крсном имену, свадби. Наздрављало се, уз благослов, боговима, свецима заштитницима, домаћину и гостима.

\* Када у песми Милош Обилић каже да ће убити Мурата, он изриче **ЗАКЛЕТВУ**, краћи усмени облик у ком се човек обавезује да ће учинити онако како је обећао/испунити обећање.

\* **КЛЕТВА** је краћи усмени облик којим се исказује жеља да се некоме/ нечему деси зло. Она подстиче и обавезује јунаке да изврше подвиг.

**Занимљивост**

* У сачуваним историјским изворима нема података о Милошу Обилићу. У народној традицији помиње се, поред јунаштва у Косовском боју, и Милошево натприродно порекло, од мајке виле и оца змаја. Предање казује да је Милош своју снагу добио од кобиљег млека, па отуд потиче и његово презиме (К)обилић.
* Српска православна црква је кнеза Лазара прогласила за свеца, а његове мошти данас се чувају у његовој задужбини, у манастиру Раваница. У Крушевцу се налази археолошко налазиште Лазарев град, утврђење које је кнез Лазар подигао као своју престоницу 1371. године.

**Цар Лазар и царица Милица**

**Књижевни род**: епика

**Књижевна врста**: епска песма косовског циклуса

**Тема:** Љубав Милице према мужу и браћи, Лазарево разумевање и љубав према Милици.

**Главни ликови:** цар Лазар, царица Милица

**Остали ликови:** Бошко Југовић, Војин Југовић, слуга Милутин

**Место и време радње:** Крушевац, неколико дана пре битке на Косову пољу

**Мотиви:** мотив љубави и мотив разумевања

**План (композиција):**

* Вечера цара Лазара и царице Милице
* Царица Милица и Бошко Југовић
* Царица Милица и Југовић Војин
* Царица Милица и слуга Голубан
* Долазак весника са Косова (два врана гаврана и слуга Милутин)

**Историјски осврт о животу кнеза Лазара и кнегиње Милице**

* Кнез Лазар Хребељановић је историјска личност. Престоница му је била у Крушевцу. Подизањем задужбине, манастира Раваница, наставио је ктиторску традицију династије Немањића. Храбро се супротставио знатно надмоћнијој турској војсци на Косову 1389. године. У традицији је представљен као цар, мада није био цар. За њега се везују косовско опредељење (избор небеског царства), причешће, кнежева вечера, жртва, посвећење.
* Царица Милица (кнегиња), жена Лазара Хребељановића, кћи кнеза Вратка, праунука Немањиног сина Вукана. После 1389. управља државом до пунолетства Стефана Лазаревића. По народним песмама, она је ћерка Југ-Богдана и сестра девет Југовића која испраћа војску на Косово.

**Косовка Девојка**

**Књижевни род**: епика

**Књижевна врста**: епска песма косовског циклуса

**Тема**: Разговор Косовке Девојке и Орловића Павла

**Мотиви:** мотив чистоте ¬бели рукави, бели лактови, бело лице; мотив причеста, мотив заклетве, мотив даривања, мотив проклињања: Косовка Девојка проклиње своју несрећу

**Прстенаста композиција. Композиционе целине:**

* Косовка Девојка је дошла на Косово и преврће по крви јунаке;
* Сусрет и разговор за Павлом Орловићем;
* Исповест Косовке Девојке;
* Косовка Девојка изговара тужбалицу.

**Стилске фигуре:**

**ЕПИТЕТИ**: голема (невоља), бијели (леб)

**МЕТАФОРА**: (стилска фигура која се заснива на пренесеном значењу речи назива се мета-фора. Она настаје поређењем по сличности. Други назив за метафору је скраћено по-ређење. То је поређење у коме се изоставља оно што се пореди и поредбени везник као, а казује се (истиче се) оно са чиме се пореди): *Јао јадна, уде ти сам среће, да се, јадна, за зелен бор ватим, и он би се зелен осушио.* (овде се помоћу контраста и хиперболе наглашава тежина несреће која је задесила девојку)

**СЛОВЕНСКА АНТИТЕЗА:** (честа стилска фигура у нашој народној поезији, али и у пое-зији других словенских народа, отуда јој и назив. Повезана је са метафором и састоји се из три дела: питања, негације (порицања онога што се пита) и одговора на питање. Словенска антитеза се обично јавља на почетку песме, а њен циљ је да побуди интересовање и знатижељу код слушалаца/читалаца): *Сестро драга, Косовко Девојко, која ти је голема невоља,те преврћеш по крви јунаке? Кога тражиш по разбоју млада? Или брата, или братучеда? Ал’по греку стара родитеља? Проговара Косовка Девојка: Драги брато, делијо незнана, ја од рода никога не тражим:Нити брата, нити братучеда, ни по греку стара родитеља...*

**ХИПЕРБОЛА:** *Онде ј’пала крвца од јунака,та доборме коњу до стремена,до стремена и до узенђије,а јунаку до свилена паса, онде су ти сва три погинула*!

**Смрт Мајке Југовића**

**Књижевни род**: епика

**Књижевна врста**: епска песма косовског циклуса (Ово је једна од најтужнијих епских песама косовског циклуса, па због тога кажемо да има баладичан тон)

**Тема:** Бол, туга и смрт Мајке Југовића због губитка мужа и синова

* Мада је главни лик конкретан, Мајка Југовића је синоним за све српске мајке које су у крвавом Косовском боју изгубиле своје синове.

**Место и време:** Косово, непосредно након завршетка Косовског боја

**План (композиција) песме:**

* Молба Мајке Југовића
* Мајка на Косову – призор који је угледала
* Повратак кући – сусрет са снахама
* Врисак Дамјановог зеленка у ноћи
* Гавранови доносе руку Дамјанову
* Смрт Мајке Југовића

**Порука:** Српски народ је у својој историји много гинуо и страдао за одбрану домовине и слободе

Све јунакиње у овој песми назване су присвојним придевима (Мајка Југовића, Дамјанова љуба...), зато што се живот жене у та времена сводио на то да буду нечије мајке или жене.

**Стилске фигуре:**

**ЕПИТЕТИ**: равно (Косово), бојна (копља), добри (коњи), шеница бјелица, љути лави, двор бијели...

**СЛОВЕНСКА АНТИТЕЗА**

**ХИПЕРБОЛА**

**ГРАДАЦИЈА** (стилска фигура која представља низање најмање три језичке јединице од којих свака појачава или ослабљује претходну представу)

**КОНТРАСТ (АНТИТЕЗА)** је стилска фигура која се заснива на супротности. Поједини догађаји, ликови, појаве и појмови који су међусобно супротни доводе се у везу да би се постигли одређени ефекти.

Када се мајка Југовића обраћа руци погинулог Дамјана, присећа се како је њен син растао окружен мајчинском љубављу и заштитом, свесна страшне истине да је прерана смрт прекинула његов млади живот: *Моја руко, зелена јабуко!Гдје си расла, гдје л’ си устргнута!* (Расти и устргнути су супротни појмови. Повезани на овај начин чине стилску фигуру контраст. )

**МЕТАФОРА:** *Моја руко, зелена јабуко* (Дамјан се пореди са зеленом јабуком јер је попут зелене јабуке: млад, није доживео године пуне зрелости, погинуо је у Косовском боју)

**СИМБОЛИ**: гавран - смрт, прстен - љубав, коњ - витештво, очи - душа, бол, Мајка Југовића - храброст, нежност

**ОНОМАТОПЕЈА** (стилска фигура којом се подражавају гласови из природе) *Тад’ завришта девет добрих коња, и залаја девет љутих лава, а закликта девет соколова*